โฆษกกระทรวงการต่างประเทศ ระบุ มีคนไทย 25 คน บนเรือสำราญไดมอนด์ พรินเซส พบ 3 คนติดโรคโควิด-19  โดยเข้ารับการรักษาในโรงพยาบาล ล่าสุดทุกคนปลอดเชื้อ เตรียมกลับไทย
นายเชิดเกียรติ อัตถากร อธิบดีกรมสารนิเทศ และโฆษกกระทรวงการต่างประเทศ ระบุว่า จากการตรวจสอบกรณีเรือสำราญไดมอนด์ พรินเซส ที่ถูกทางการญี่ปุ่นกักไว้เพื่อตรวจสอบว่ามีผู้ติดโรคโควิด-19 หรือไม่ พบมีคนไทยรวม 25 คน แบ่งเป็นผู้โดยสารคนไทย 2 คน และลูกเรือ 23 คน ในจำนวนนี้เป็นผู้ติดเชื้อโควิด-19 จำนวน 3 คน โดยเป็นผู้โดยสาร 1 คน และลูกเรือ 2 คน ซึ่งผู้ติดเชื้อคนไทยทั้ง 3 คน ถูกนำไปรับการรักษาตัวในโรงพยาบาลแล้ว โดยสถานเอกอัครราชทูต ณ กรุงโตเกียว ได้ติดต่ออย่างใกล้ชิด ทราบว่าอาการยังทรงตัว ส่วนผู้โดยสารไทยอีก 1 คน ผลการตรวจไม่ติดเชื้อ ขณะนี้ได้เดินทางขึ้นจากเรือแล้วไปพักที่โรงแรม โดยสถานเอกอัครราชทูตฯ ได้อำนวยความสะดวกรับ-ส่งที่โรงแรม และจะเดินทางกลับประเทศไทยเร็ว ๆ นี้ ส่วนลูกเรือที่เหลือ 21 คน ยังพำนักอยู่บนเรือเพื่อปฏิบัติภารกิจ        โฆษกกระทรวงการต่างประเทศ กล่าวด้วยว่า ช่วงที่ผ่านมา สถานเอกอัครราชทูตฯ ได้ติดต่อผู้โดยสารและลูกเรือชาวไทยอย่างต่อเนื่อง? โดยทุกคนสามารถติดต่อกับญาติได้ตามปกติ? และระหว่างการกักตัวเฝ้าระวังโรค 14 วันบนเรือ สถานเอกอัครราชทูตฯ ได้ประสานงานกับกระทรวงการต่างประเทศญี่ปุ่นอย่างต่อเนื่อง เกี่ยวกับการดูแลคนไทยบนเรือ โดยเฉพาะผู้ที่ป่วย ซึ่งฝ่ายญี่ปุ่นได้นำคนไทยส่งโรงพยาบาลตั้งแต่พบว่ามีอาการ ก่อนจะทราบผลว่าติดเชื้อ        ทั้งนี้ การเฝ้าระวังโรค 14 วันบนเรือสิ้นสุดแล้วเมื่อวันที่ 19 กุมภาพันธ์ที่ผ่านมา ซึ่งผู้โดยสารที่ไม่ติดเชื้อ ได้รับอนุญาตให้ลงจากเรือได้ตลอดสัปดาห์นี้ ซึ่งสถานเอกอัครราชทูตฯ จะได้ประสานเรื่องการอำนวยความสะดวกคนไทยที่ลงจากเรือต่อไป สำหรับเรื่องการต่อวีซ่า ได้มีเจ้าหน้าที่ตรวจคนเข้าเมืองของญี่ปุ่นคอยอำนวยความสะดวกในเรื่องนี้ จึงไม่มีคนไทยคนใดที่ประสบปัญหาอยู่เกินกำหนด